শেহরিয়ার খান আফ্রিদি

শেহরিয়ার খান আফ্রিদি (উর্দু: شہریار خان آفریدی; জন্ম ১২ মার্চ ১৯৭১) একজন পাকিস্তানি রাজনীতিক, যিনি ১৩ মে ২০২০ থেকে এপ্রিল ২০২২ পর্যন্ত কাশ্মির বিষয়ে সংসদীয় বিশেষ কমিটির চেয়ারপারসনের দায়িত্ব পালন করেন।

তিনি ৩১ আগস্ট ২০১৮ থেকে ১৮ এপ্রিল ২০১৯ পর্যন্ত প্রধানমন্ত্রীর দপ্তরের স্বরাষ্ট্রবিষয়ক প্রতিমন্ত্রী হিসেবে দায়িত্বে ছিলেন। তিনি ফেব্রুয়ারি ২০২৪ সাল থেকে আবারও জাতীয় পরিষদের সদস্য এবং এর আগে আগস্ট ২০১৮ থেকে জানুয়ারি ২০২৩ এবং জুন ২০১৩ থেকে মে ২০১৮ সাল পর্যন্ত জাতীয় পরিষদের সদস্য ছিলেন। তিনি ১৮ এপ্রিল ২০১৯ থেকে ২৫ সেপ্টেম্বর ২০২০ পর্যন্ত রাজ্য ও সীমান্ত অঞ্চলবিষয়ক প্রতিমন্ত্রী (সাফরন) হিসেবে দায়িত্বে ছিলেন। আলি মোহাম্মদ মাহার-এর মৃত্যুর পর তাকে মাদকদ্রব্য নিয়ন্ত্রণ মন্ত্রণালয়র অতিরিক্ত দায়িত্বও দেওয়া হয়।

২০২২ সালের ১০ এপ্রিল ইমরান খান-এর নির্দেশে তিনি জাতীয় পরিষদ থেকে পদত্যাগ করেন।

 প্রারম্ভিক জীবন ও শিক্ষা 
আফ্রিদি ১৯৭১ সালের ১২ মার্চ আফ্রিদি গোত্রের এক পশতু পরিবারে জন্মগ্রহণ করেন। তার পৈতৃক নিবাস খাইবার পাখতুনখোয়ার কোহাট। তার পিতা নাদির শাহ আফ্রিদি একজন জেলা কাউন্সিলর ছিলেন এবং পরে সংসদ সদস্য হন। তার ভাই অবসরপ্রাপ্ত মেজর তারিক জাভেদ আফ্রিদি সেনাবাহিনী থেকে অবসর নিয়ে আমলাতন্ত্রে যোগ দেন।

তিনি পেশোয়ার বিশ্ববিদ্যালয় থেকে আন্তর্জাতিক সম্পর্ক বিষয়ে মাস্টার্স ডিগ্রি অর্জন করেন।

২০২০ সালের মে মাসে, পাকিস্তানে করোনাভাইরাস মহামারির সময় আফ্রিদি কোভিড-১৯ পজিটিভ হিসেবে শনাক্ত হন।

 পেশাগত জীবন 
রাজনীতিতে যোগদানের আগে আফ্রিদি জার্মানির একটি বহুজাতিক প্রতিষ্ঠানে কাজ করতেন।

 রাজনৈতিক জীবন 

 জাতীয় পরিষদের সদস্য 
আফ্রিদি ২০০২ সালের সাধারণ নির্বাচনে এনএ-১৪ (কোহাট) আসন থেকে স্বতন্ত্র প্রার্থী হিসেবে জাতীয় পরিষদে প্রতিদ্বন্দ্বিতা করেন, তবে ব্যর্থ হন। তিনি ১২,০৮৩ ভোট পেয়েছিলেন এবং মুতাহিদা মজলিস-ই-আমাল-এর এক প্রার্থীর কাছে পরাজিত হন।

২০১৩ সালের সাধারণ নির্বাচনে তিনি পাকিস্তান তেহরিক-ই-ইনসাফ (পিটিআই)-এর প্রার্থী হিসেবে এনএ-১৪ (কোহাট) আসন থেকে নির্বাচিত হন। তিনি ৬৮,১২৯ ভোট পেয়ে জামিয়াত উলামা-ই-ইসলাম (এফ)-এর প্রার্থীকে পরাজিত করেন। পরে ২০১৮ সালের নির্বাচনে তিনি এনএ-৩২ (কোহাট) আসন থেকে পুনরায় পিটিআই প্রার্থী হিসেবে নির্বাচিত হন। ওই নির্বাচনে তিনি ৮২,২৪৮ ভোট পেয়ে মুতাহিদা মজলিস-ই-আমাল (এমএমএ)-এর প্রার্থী গোহর মোহাম্মদ খান বাঙ্গাশকে পরাজিত করেন।

 স্বরাষ্ট্র প্রতিমন্ত্রী 
২০১৮ সালের ২৮ আগস্ট তাকে ইমরান খান সরকারের স্বরাষ্ট্র প্রতিমন্ত্রী হিসেবে মনোনীত করা হয়। ৩১ আগস্ট তিনি প্রতিমন্ত্রীর পদে শপথ নেন।

 সাফরন প্রতিমন্ত্রী 
২০১৯ সালের ১৮ এপ্রিল তিনি স্বরাষ্ট্র প্রতিমন্ত্রীর পদ থেকে পদত্যাগ করে রাজ্য ও সীমান্ত অঞ্চল বিষয়ক প্রতিমন্ত্রী (সাফরন) হিসেবে নিয়োগ পান।

 মাদকদ্রব্য নিয়ন্ত্রণ প্রতিমন্ত্রী (অতিরিক্ত দায়িত্ব) 
পরবর্তীতে তাকে মাদকদ্রব্য নিয়ন্ত্রণ মন্ত্রণালয়র অতিরিক্ত দায়িত্ব দেওয়া হয়। তবে ২০২০ সালের ২৯ সেপ্টেম্বর ইমরান খানের অনুমোদনের পর তাকে ওই পদ থেকে অপসারণ করা হয়।

 বিতর্ক 

 সরকারি বাসভবন সংস্কার বিতর্ক 
২০১৮ সালের অক্টোবরে আফ্রিদির বিরুদ্ধে সরকারি বাসভবন সংস্কারে লক্ষ লক্ষ রুপি সরকারী অর্থ খরচ করার অভিযোগ ওঠে। প্রধানমন্ত্রী ইমরান খান বিষয়টি আমলে নিয়ে ফেডারেল ইনভেস্টিগেশন এজেন্সি (এফআইএ)কে তদন্তের নির্দেশ দেন।

 ৯ মে দাঙ্গা 
২০২৩ সালে ৯ মে দাঙ্গা এবং রাষ্ট্রীয় প্রতিষ্ঠানগুলোর উপর হামলার অভিযোগে পিটিআই-এর অন্যান্য নেতাদের সঙ্গে আফ্রিদিকেও গ্রেপ্তার করা হয়।

 তথ্যসূত্র 

বিষয়শ্রেণী:পশতুন রাজনীতিবিদ
বিষয়শ্রেণী:আফ্রিদি জনগোষ্ঠী
বিষয়শ্রেণী:পাকিস্তান জাতীয় পরিষদ সদস্য ২০১৮-২০২৩
বিষয়শ্রেণী:জীবিত ব্যক্তি
বিষয়শ্রেণী:পাকিস্তান জাতীয় পরিষদ সদস্য ২০১৩-২০১৮
বিষয়শ্রেণী:পাকিস্তান জাতীয় পরিষদ সদস্য ২০২৪-২০২৯
বিষয়শ্রেণী:১৯৭১-এ জন্ম
বিষয়শ্রেণী:পেশাওয়ার বিশ্ববিদ্যালয়ের প্রাক্তন শিক্ষার্থী
বিষয়শ্রেণী:পাকিস্তান তেহরিক-ই-ইনসাফ এমএনএ
বিষয়শ্রেণী:কোহাট জেলার ব্যক্তি
বিষয়শ্রেণী:জার্মানিতে পাকিস্তানি প্রবাসী